อย. จับมือ กรมส่งเสริมการค้าระหว่างประเทศ ร่วมสนับสนุนผลิตภัณฑ์สุขภาพไทยสู่ตลาดโลก

อย. และ กรมส่งเสริมการค้าระหว่างประเทศ กระทรวงพาณิชย์ ร่วมหารือเพื่อส่งเสริมการส่งออกผลิตภัณฑ์สุขภาพของประเทศไทยสู่ตลาดโลก

วันนี้ (24 มกราคม 2568) **นายแพทย์สุรโชค ต่างวิวัฒน์ เลขาธิการคณะกรรมการอาหารและยา** ได้ประชุมหารือกับ **นางสาวสุนันทา กังวานกุลกิจ อธิบดีกรมส่งเสริมการค้าระหว่างประเทศ** เพื่อหาแนวทางสนับสนุนการส่งออกผลิตภัณฑ์สุขภาพของไทย รวมถึงสนับสนุนผู้ประกอบการรายใหม่ให้เข้าสู่ธุรกิจเพิ่มขึ้น ตามนโยบายงานคุ้มครองผู้บริโภคด้านผลิตภัณฑ์สุขภาพ โดย **นายแพทย์สุรโชค ต่างวิวัฒน์** เปิดเผยว่า สำนักงานคณะกรรมการอาหารและยา (อย.) เป็นองค์กรหลักด้านการคุ้มครองผู้บริโภคโดยกำกับดูแลผลิตภัณฑ์สุขภาพให้มีคุณภาพและความปลอดภัย อีกทั้งยังมีภารกิจในการส่งเสริมผู้ประกอบการโดยยกระดับมาตรฐานการประกอบการให้สามารถแข่งขันได้ ซึ่ง อย. ได้มีการมอบรางวัล อย. ควอลิตี้ อวอร์ด ให้แก่ผู้ประกอบการที่มีศักยภาพเป็นประจำทุกปีเพื่อการันตีคุณภาพมาตรฐาน ธรรมาภิบาล และความรับผิดชอบต่อสังคม และเป็นแบบอย่างที่ดีให้แก่ผู้ประกอบการรายอื่นให้ผลิตผลิตภัณฑ์สุขภาพให้ได้มาตรฐานและปลอดภัยต่อผู้บริโภคอย่างต่อเนื่อง ทั้งนี้ เป็นโอกาสอันดีหาก อย. ได้ร่วมกับกรมส่งเสริมการค้าระหว่างประเทศในการพัฒนาผู้ประกอบการผลิตภัณฑ์สุขภาพตามศักยภาพ รวมถึงการส่งเสริมการส่งออกให้แก่ผู้ประกอบการไทยที่มีศักยภาพ

ด้าน **นางสาวสุนันทา กังวานกุลกิจ กล่าวว่า** การพัฒนาศักยภาพและส่งเสริมผู้ประกอบการไทยในการส่งออกสินค้าไปยังต่างประเทศ เป็นพันธกิจหลักของกรมส่งเสริมการค้าระหว่างประเทศ โดยการจัดหลักสูตรเพื่อพัฒนาศักยภาพของผู้ประกอบการ การจัดนิทรรศการทั้งในและต่างประเทศ รวมทั้งการให้ทุนสนับสนุนผู้ประกอบการที่มีศักยภาพเพื่อเข้าร่วมงานแสดงสินค้าในต่างประเทศ ทั้งนี้กรมส่งเสริมการค้าระหว่างประเทศยินดีร่วมมือกับ อย. ในการผลักดันการส่งออกผลิตภัณฑ์สุขภาพ โดยเฉพาะผู้ประกอบการเศรษฐกิจฐานราก อีกทั้งเสนอให้มีการจัดทำบันทึกความเข้าใจ (Memorandum of Understanding: MOU) เพื่อส่งเสริมการดำเนินงานร่วมกัน

**เลขาธิการฯ อย.** กล่าวเพิ่มเติมว่า การประชุมในครั้งนี้เป็นจุดเริ่มต้นที่ดีของการส่งเสริมความร่วมมือระหว่าง อย. กับ กรมส่งเสริมการค้าระหว่างประเทศ อันจะเป็นประโยชน์ทั้งในการสนับสนุนการส่งออกผู้ประกอบการผลิตภัณฑ์สุขภาพของประเทศไทย เพื่อสร้างการเติบโตทางเศรษฐกิจของประเทศต่อไป

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

**วันที่เผยแพร่ข่าว 26 มกราคม 2568 / ข่าวแจก 93 ปีงบประมาณ พ.ศ. 2568**